section_heading: 250 godina župne crkve (1754. – 2004.)
paragraph_text: Današnju petrijevačku župnu crkvu, kojoj je naslovnik sveti Petar apostol, započeo je graditi barun Petar Antun Hilleprand od Prandaua, godine 1754. u kasnobaroknom slogu. Jednobrodna je građevina i završava polukružnom apsidom. U vrijeme gradnje župom je upravljao franjevac Antun Stanković. Crkva je izgrađena dosta brzo, a imala je pet oltara: glavni svetog Petra i četiri pobočna: svetog Nikole, svetog Josipa, Žalosne Gospe i svetog Križa. Sve, osim oltara svetog Petra, preneseno je iz postojeće crkve svetog Nikole, koja je nedugo zatim, premda je bila još građevinski dobra, srušena.